google/wiki40b huggingface dataset:
Island Air (Hawaii)

Island Air (offisielt Hawaii Island Air) var et privateid amerikansk regionalt flyselskap basert i Honolulu, Hawaii. De opererte passasjertransport på øyene som utgjør Hawaii. Hovedbasen var Honolulu Internasjonale Flyplass på Oahu, med en base på Kahului Flyplass på Maui. Island Air ble grunnlagt i 1980, under navnet Princeville Airways. I november 2017 la Island Air ned driften, etter 37 år i luften.

Ulykker og hendelser

28. oktober 1989, en de Havilland Canada DHC-6 Twin Otter operert under navnet Aloha Island Air Flight 1712 krasjet inn i et fjell. Ulykken drept alle 20 personene ombord. The National Transportation Safety Boards (Den amerikanske flyhavarikommisjonen) etterforskning viste at den sannsynlige årsaken til denne ulykken var kontrollert flyvning inn i terrenget. Kapteinen skal ha fortsatt flyvningen som en VFR-flygning, selv om det var ISL-forhold.
Kraftfôr

Kraftfôr er konsentrert dyrefôr. Til svin og fjørfe brukes dette som eneste fôr, til storfe, hester og sauer for å komplettere grovfôret (høy, silofôr med mer). Kraftfôr består av forskjellige kornslag, raps, soya med mer, det kan også inneholde biprodukter fra næringsmiddelindustrien som melasse og myse.
Kraftfôr leveres ferdigblandet fra fôrfabrikker.
Tsukasa Umesaki

Japans herrelandslag

Tsukasa Umesaki spilte én landskamp for Japans herrelandslag.
Aleksanderpalasset

Aleksanderpalasset (Александровский дворец) var den siste tsaren Nikolaj IIs favorittresidens, der han bodde med sin familie stort sett permanent fra 1904 til 1917. 
Det ligger i Tsarskoje Selo i Pusjkin utenfor St. Petersburg. Palasset lot Katarina den store bygge i umiddelbar nærhet til Katarinapalasset for hennes yndlingsbarnebarn, den blivende tsaren Aleksander I, i samband med hans giftemål i 1793 med Louise av Baden. Det neoklassiske byggverket ble planlagt av Giacomo Quarenghi og ble oppført mellom 1792 og 1796.
I 1905 flyttet tsar Nikolaj fra Vinterpalasset til Aleksanderpalasset, og her hadde familien sin keiserresidens resten av sin tid. Etter hans abdikasjon 16. mars 1917 bodde de videre der i husarrest, frem til han ble deportert til Sibir. 
Frem til annen verdenskrig var palasset så et museum. Den tyske militærledelse benyttet palasset som kommandosentra, og anla et gravfelt for falne SS kampsoldater i hagen. Etter krigen ble kunstskatter lagret i palasset. Etter at det ble overdratt til den sovjetiske flåte ble det også en tid benyttet som hjem for foreldreløse barn.
Fra 1997 er palasset igjen åpnet for omvisninger.
Christian Tønsberg

Bakgrunn og virke

Han var sønn av skipsforvalter Johan Christian Tønsberg (1788–1830) og Anne Marie Dahl (1788–1837). Fra 14-årsalderen var han ansatt på kontoret hos byskriver og justissekretær H.C. Klingenberg, og virket som sekretær for flere kommunale kommisjoner. I september 1834 tok han preliminæreksamen, og ble deretter assistent hos byfogden i Bergen. I 1839 reiste han til Kristiania for å forberede seg til juridisk embetseksamen. Denne besto han i juli 1845 med beste karakter. Siden var han ansatt som kopist i finansdepartementet, arbeidet på kontoret hos flere høyesterettsadvokater, og drev samtidig auksjonsvirksomhet.
Tønsberg var venn av Henrik Wergeland, og sørget for å utgi dennes Hasselnødder (1845). Siden viet han seg helt til forleggervirksomheten, og var 10. januar 1851 med på å stifte Den norske Boghandlerforening. 1845–58 var han dessuten ofte på reise i de fleste vesteuropeiske landene. Den uvitenhet han her møtte om Norge og norske forhold, førte til at han begynte å utgi en rekke billedverker fra Norge. Han utga også slike verk som Magnus Brostrup Landstads Norske Folkeviser (1853), P.A. Munchs Det norske Folks Historie og Henrik Wergelands samlede verker.
Han arbeidet fra ung alder ved stiftsoverrettens justiskontor, før han ble assistent hos byfogden i Bergen og tok preliminæreksamen ved Universitetet i Christiania i 1834. Noen av disse bragte ham forøvrig store økonomiske tap, slik at han måtte ta tjeneste i staten. I 1861 ble han utnevnt til tollkasserer i Tvedestrand, og gikk konkurs like etterpå. Han fikk avskjed fra tollkassererstillingen 28. februar 1874, og fikk forhøyet pensjon av Stortinget 20. februar 1875, etter forslag av Johan Sverdrup. Siden gjenopptok han forleggervirksomheten i mindre skala.
Tønsberg var konsul eller generalkonsul for flere land: Kongeriket Bayern (1854–1870), storhertugdømmet Mecklenburg (1857–1864), Colombia (1878–1892), Liberia (1879–1888) og Romania (1881–1886).

Familie

Christian Tønsberg var gift med Maren Dorothea Bødtker (1813–97) av slekten Bødtker. Deres sønn Johan Christian Tønsberg (1835 Bergen-67 Hamburg) ble i 1863 gift med Helene Marie Scheel (1839-1914), dtr. av Friedrich Wilhelm S. og Magdalene Elisabeth Tyrholm.

Utmerkelser

Tønsberg mottok en rekke utenlandske ordener for sitt virke. Han var kommandør av Den afrikanske frigjøringsordenen (Liberia),  ridder av Dannebrogordenen, ridder av 1. klasse av Den kongelige Sankt Mikaels fortjenstorden (Bayern), ridder av Karl IIIs orden (Spania), ridder av Fredrik Is orden (Württemberg), ridder av 1. klasse av Frans Is orden (Napoli eller Begge Sicilier), ridder av 3. klasse av Guelferordenen  (Hannover), ridder av Romanias kroneorden (Romania) og ridder av Zähringerløvens orden (Baden).
…And Justice for All (sang)

Sangtekst

Teksten i sangen handler i all hovedsak om korrupsjon og om hva som skjer når penger blir viktigere enn sannheten. Det er høyst trolig at sangen har blitt inspirert av filmen med samme navn fra 1976 med Al Pacino i hovedrollen. Filmen handler om en advokat som er lei av rettssystemet, og sliter med frustrasjonen av at mordere går fri, mens mange uskyldige blir fengslet og drept.
Mak Dizdar

Livet hans

Han fullførte barneskolen i Stolac, en liten by i sørlige Bosnia-Hercegovina, og gikk gymnaset i Sarajevo. Han tilbrakte mesteparten av 2. verdenskrig som en tilhenger og støttespiller for de kommunistiske partisanene og måtte ofte bytte bopel i all hemmelighet for å unngå det nazistiske okkupasjons myndighetene. Hans familie var en tradisjonell bosnjak familie med islam som religion. De nazistiske okkupasjonsmyndighetene drepte hans bror.
Etter krigen var Dizdar en prominent person i den kulturelle livet i Bosnia-Hercegovina. Han var redaktør for avisen Oslobođenje, leder for flere publikasjonsselskaper, og ikke minst som forfatter og leder for forfatterforeningen i Bosnia-Hercegovina fram til hans død.
Gamle Svarten

Teksten

Trav nå på kamerat for ennå viser månen oss vei,
trav nå på kamerat du vet at lønnen venter på deg,
på din rygg du bærer meg i natten frem til henne som venter oss begge hjem,
trav nå på kamerat du finner veien i dal og hei.
Hovene slår muntert mot veiens sten
hva gjør det om jeg er trett og timen sen,
til henne det går over berg og mo ned til stuen i dalens ro,
og stjerner lyser veien til vårt lille bo.

Info

Sangen er skrevet av Jimmy Kennedy og  Michael Carr. Sangen heter "Ole Faithful" på engelsk og dukket opp i filmen "The Big Show" (Republic pictures) fra 1936. Gene Autry spilte hovedrollen og sang låten i filmen og på plate.
Jimmy Kennedy skrev også teksten til låter som "Isle of capri" (1934), "Red sails in the sunset" (1935), "The sunset trail (Sommerkveldens melodi)" (1936), "South of the border" (1939) og
"Istanbul, Konstantinopel" (1953). Han skrev rundt 2000 låter fra slutten av 1920 tallet til begynnelsen på 1960 tallet. Over 200 av disse ble hits.
Vannverkssaken

Vannverkssaken er alminnelig betegnelse på en serie større økonomiske lovbrudd, hvor blant annet tidligere sjef for Nedre Romerike Vannverk, Ivar T. Henriksen var innblandet.
Forarbeidet ble gjort av journalistene Siri Gedde-Dahl, Anne Hafstad og Alf Endre Magnussen og brakte dem SKUP-prisen 2005. I 2010 ble dette kåret til "tidenes SKUP" gjennom den 20 år lange historien til Stiftelsen for en Kritisk og Undersøkende Presse.
17. januar 2007 tok Økokrim ut tiltale mot Henriksen, hans sønn, og en innleid slamkjører for grov korrupsjon og grov økonomisk utroskap. Siden ble også entreprenørselskapet PEAB og en annen næringsdrivende  tiltalt i samme sak. I tillegg ble selskaper, politikere og personer som ordføreren i Skedsmo, Plastmottaket AS,  Maskindrift AS, IFO Vattenrening AB, Brimer Kvamsøy AS og Coca-Cola AS gransket, men ingen av disse ble rettsforfulgt. Over 50 vitner var stevnet da saken mot Henriksen startet for Nedre Romerike tingrett 8. oktober 2007.14. februar 2008 falt dommen i Nedre Romerike tingrett. Henriksen ble dømt for både grov korrupsjon og grov økonomisk utroskap, til en fengselsstraff på åtte år. Han ble også dømt til å betale en erstatning på over 60 millioner kroner og fikk alle sine eiendommer beslaglagt. Henriksen bestemte seg for å anke dommen samme kveld. I ankebehandlingen i Eidsivating lagmannsrett fra januar til mai 2010 ble straffen redusert til 7,5 års fengsel. Denne dommen ble ikke anket.
SpareBank 1 Telemark

SpareBank 1 Telemark er en videreføring av de to bankene Sparebanken Grenland og GS banken. De to bankene har vært tilnærmet likeverdige i størrelse og soliditet, og utfylte hverandre godt geografisk. Bankene fusjonerte i 2008, og fikk forretningsadresse i Porsgrunn. Personkundevirksomheten ledes fra Skien, mens bedriftskundevirksomheten ledes fra Porsgrunn.
Banken er medlem i SpareBank 1 Alliansen og medeier i SpareBank 1 Gruppen gjennom Samarbeidende Sparebanker (Samspar). Forvaltningskapital i 2009 var ca. 13 milliarder kroner. Antall medarbeidere er ca. 155, fordelt på 8 kontorer: tre i Porsgrunn, to i Skien samt Bø, Notodden og Bamble.
Administrerende banksjef er Per Halvorsen, leder av forstanderskapet‏ er Birgit Lia og styrelederer Per Wold.
SpareBank 1 Telemark er en aktiv sponsor av breddeidrett i Telemark, i tillegg til å være en av hovedsponsorene til fotballklubben Odd Grenland. Samtidig deler banken ut mange millioner hvert år i gaver til kultur, idrett og andre allmennyttige formål.
Vegård skole

Vegård skole var en fådelt barneskole som ligger i Åsa i Ringerike kommune. Ungdomsskoletrinnet sokner til Haugsbygd ungdomsskole. Skolekretsen sokner til Hønefoss for det videregående skoletrinnet. Skolen ble nedlagt høsten 2015.
Bygningsmassen etter nye Vegård skole ble til Steinsfjorden Montessoriskole fra skolestart i august 2016. I andre etasje i gamle Vegård skole har DNT Ringerike planer om å sette istand ei ny «turisthytte» i løpet av 2018.
Signifikant bølgehøyde

Signifikant bølgehøyde er et standard meteorologisk uttrykk som brukes for å angi høyden på havbølger, vanligvis notert Hₛ. 
Signifikant bølgehøyde er gjennomsnittshøyden av de 1/3 høyeste målte bølgene. Når verdiene er basert på målinger, bruker en som regel 20 minutter. For varsling bruker en ofte gjennomsnittet for en tre timers periode.
En beregner signifikant bølgehøyde ut fra bølgemålinger, fra momentene i bølgespekteret.
Grønn økonomi

Grønn økonomi eller økologisk økonomi er et begrep og forskningsområde innen samfunnsøkonomi som handler om å utvikle en verdensøkonomi som bidrar til bærekraftig utvikling. Grønn økonomi er et bredere begrep enn miljøøkonomi, og har flere berøringspunkter med feministisk økonomi.
Baltzar von Dahlheim

Karl Baltzar von Dahlheim (født 1673 i Pommern, død 16. mai 1756 i Stockholm) var en svensk offiser og senere adelsmann av tysk opphav.
Von Dahlheim var spesialist innen ingeniør- og befestningsvåpenet. Han deltok i alle Karl XIIs felttog i perioden 1703 til 1709, herunder ved slaget ved Poltava, og senere fulgte han kongen under Karl XIIs opphold i Bender.
I 1718 hadde von Dahlheim post som generalkvartermester ved den bohuslänska armén, og sto der for flyttingen av en svensk flotilje over land via Galärvägen til Iddefjorden under det norske felttoget. Von Dahlheim er særlig kjent for sin rolle under slaget ved Stäket nær Stockholm i 1719, hvor han lyktes i å holde tilbake en russisk angrepsstyrke.
Vi seiler mot lykken

Vi seiler mot lykken er en musikk-EP med Inger Jacobsen, utgitt i 1958.
Tisona saladillensis

Utseende

En ganske liten (vingespenn 20–25 millimeter) sommerfugl, vingene er nettmønstret i brunoransje og mørkbrunt.

Utbredelse

Arten er utbredt i Bolivia og det nordlige Argentina.
Vill Vest (blad)

Vill Vest var et tegneserieblad gitt ut av SE-bladene fra 1953 til 1990. Fram til 1972 nr 19 ble det gitt ut en gang pr uke i sjekkhefteformat, deretter ble det gitt ut annenhver måned i storformat.
Handlingen i bladet foregikk i «Det ville vesten» i siste halvpart av 1800-tallet.
Seriene som ble brukt ble i hovedsak tegnet av italienske EsseGesse. Fra starten i 1953 til 1968 nr 35 brukte en serien om Kaptein Miki. Fra 1968 nr 36 til 1976 nr 4 brukte en serien om Allan Kjempe. Fra 1976 nr 5 begynte en med Kaptein Miki igjen. Først kom det noen nye serier som ikke hadde vært brukt før, men etter noen tid begynte en med opptrykk av de gamle seriene i mer eller mindre kronologisk rekkefølge igjen.
Parhecyra

Utseende

En middelsstor, gråaktig trebukk med nokså lange antenner. Pronotum har rundede sider med en pigg nokså langt bak på hver side. Dekkvingene er nesten jevnbrede.

Utbredelse

Arten er bare kjent fra Namibia.
Frode Barth

Utdannelse og arbeid

Barth begynte å spille gitar hos Erik Wesseltoft som 9-åring (fra 1977 til 1984). Han var også sangsolist i St. Laurentiuskoret (1977–1983). Som 15-åring jobbet han som musiker og vikarierte for Wesseltoft i Kjell Karlsens orkester. Her var han solist sammen med trompetisten Petter Katterås. Han fulgte musikkestetisk linje ved Foss videregående skole (1985–1988) og på instrumentalpedagogisk linje ved konservatorieavdelingen ved Barratt Due musikkinstitutt (1988–1990) der han videre utdannet seg i gitar, komposisjon og musikkbarnehagepedagogikk (1990–1991). Ved siden av tok Barth undervisning i improvisasjon med jazzmusikerne Torgrim Sollid og Morten Lassem (1986–1988) da de etablerte undervisningsinstitutt på Frysja i Oslo. Deretter fulgte hovedfagsstudier ved Institutt for musikk og teater ved Universitetet i Oslo (1992–1994) og videreutdanning i London med gitarist/komponist John W. Duarte (1996), studier med gitarist/komponist Leo Brouwer i Havanna (1999) og studier med bassist/komponist Reggie Workman i New York (1994 og 1997).
Barth har utgitt og medvirket på en rekke CD-utgivelser, gjestet festivaler i  inn- og utland og deltatt i TV- og radioprogram. Samtidig er han en aktiv komponist med produksjon på rundt 400 verk innen flere genre som scenemusikk, seriøs musikk, jazz, pop/rock og filmmusikk. Barth har hatt solistiske oppgaver internasjonalt og har mottatt en rekke bestillingsverk. Spesielt sentralt står det norsk-estiske triosamarbeidet med Barth/Aaserud/Rull [BAR] som med utgivelsen Going North som vant Estlands Grammy Awards i kategorien årets beste Jazzutgivelse 2006. Sentralt står også samarbeidet med bassisten Harald Johnsen (1970–2011).
Han mottok Statens arbeidsstipend som musiker i 1999 for å jobbe med Bjørn Fongaards mikrotonale kvarttonemusikk.
Frode Barth og Harald Johnsens trio TAPE med trommeslageren Tom Erling Lie vant Ungdommens Kulturmønstrings landsfinale i 1988. Deres albumdebut er Frode Barth/Harald Johnsen Blue Spheres (MTG Music), 2007. Utgivelsen fikk gode anmeldelser og terningkast 5 i Aftenposten. Med Andreas Bye på trommer hadde de Barth & Johnsen Trio. Barth har jobbet med trommedansere på Grønland, ringside med musikere som spiller tradisjonell musikk til nasjonalsporten muay thai (thaiboksing) i Bangkok, og kor og trommegrupper på Cuba.
Frode Barth er medlem i Norsk Komponistforening.
Ebbe Hertzberg

Karriere

Hertzberg startet sin yrkeskarriere i Det statistiske Centralbureau, der han startet i 1871. I 1873 ble han stipendiat i lovkyndighet. Han ble i 1875 konstituert sekretær i Det statistiske Centralbureau og var fra samme år også ansatt ved Det juridiske fakultet. I 1876 gikk Hertzberg inn i diplomatiet og ble attaché ved Sverige-Norges legasjon i Paris. Allerede året etter, i 1877, ble Hertzberg utnevnt til professor i statsøkonomi og statistikk, en stilling han hadde til 1886. 
I 1886 dro Hertzberg til Berlin for å få en erklæring fra den tyske psykiateren Carl Westphal. Bakgrunnen var at han så sin stilling ved universitetet truet på grunn av rykter om at han hadde hatt seksuelle forhold til menn fra arbeiderklassen. Ved å bli diagnostisert med ”conträre Sexualempfindung”, det vil si at hans tiltrekning til menn var betinget av en medfødt tilstand, håpet han å oppnå forståelse for sine handlinger og unngå oppsigelse. Westphals erklæring gjorde ikke noe inntrykk på universitetsledelsen og ledelsen mente at den medfødte tilstanden gjorde det desto viktigere å holde Hertzberg borte fra undervisningen. Hertzberg måtte gå fra sin stilling.  Dette er første gangen kategorien ”conträre sexualempfindung” dukker opp i et norsk kildemateriale. 
Han var statsråd i aprilministeriet 1884. I årene 1903 til 1908 var Hertzberg direktør for Norges Hypotekbank. Fra 1906 var han Riksarkivar.
Hertzberg gjorde en betydelig innsats for å samle norsk, rettshistorisk kildemateriale, i særdeleshet slike som angikk norsk middelalderhistorie. Han utga en flere rettshistoriske arbeider og publiserte en rekke artikler om statsøkonomiske emner. 
Tredje varamedlem Den norske Nobelkomite 18. mars 1902 – 31. desember 1903.
Eta Aquaridene

Eta Aquaridene er en meteorsverm forbundet med Halleys komet. Svermen er synlig fra rundt 21. april til rundt 20. mai hvert år, med en topp rundt 6. mai. I motsetning til de fleste store, årlige svermene, har ikke Eta Aquaridene noen markant topp, men heller en lengre periode på ca. én uke rundt 7. mai hvor den er på sitt mest intense. De meteorene vi nå ser som medlemmer av Eta Aquaridene forlot Halleys komet for hundrevis av år siden. Halleys nåværende bane passerer ikke nært nok jorden til å være en kilde til metoraktiviteter.
Victims of Communism Memorial

Victims of Communism Memorial er et monument i den amerikanske hovedstaden Washington, DC, som står i nærheten av den amerikanske Kongressen. Monumentet ble avduket av president George W. Bush den 12. juni 2007, på 20-årsdagen for president Ronald Reagans berømte Tear down this wall-tale foran Berlinmuren. Monumentet er «til minne om de mer enn 100 millioner ofre for kommunismen», og dets formål er at «det kommunistiske tyranniets historie skal formidles til fremtidige generasjoner».
Det var den tysk-amerikanske kongressmannen Dana Rohrabacher og senatorene Claiborne Pell og Jesse Helms som i 1993 tok initiativ til en lov som åpnet for oppføringen av monumentet. Loven ble enstemmig vedtatt 17. desember 1993 og undertegnet av president Bill Clinton. En egen stiftelse, Victims of Communism Memorial Foundation, arbeidet for oppføringen av monumentet.
Monumentet er en tre meter høy bronsekopi av demokratiets gudinne, en papirstatue båret av kinesiske studenter under demonstrasjonene mot kommunistregimet på Den himmelske freds plass i 1989. Det er utformet av Thomas Marsh.
National Capital Planning Commission godkjente utformingen av monumentet i november 2005.
Portering

Portering er innen datavitenskap prosessen ved å tilpasse programvare slik at et kjørbart program kan brukes i et datamiljø som er forskjellig fra det som det opprinnelig ble skrevet for. For eksempel, forskjellig operativsystem, CPU, eller et tredjeparts bibliotek. Begrepet brukes generelt om det å endre programvare/maskinvare slik at den kan brukes i forskjellige miljø.

Etymologi

Begrepet er ikke generelt benyttet om prosessen ved å tilpasse programvare til å kjøre med mindre minne på samme CPU og operativsystem. Det brukes heller ikke om å skrive om kildekode til forskjellige programmeringsspråk, som heller kalles henholdsvis «optimalisering» og «oversetting».
Programvareutviklere hevder ofte at programvare de skriver er portabel, som betyr at det kreves lite innsats for å tilpasse det til et nytt miljø. Mengden innsats som faktisk kreves avhenger av flere faktorer, inkludert hvor mye det opprinnelige miljøet («kildeplattformen») skiller seg fra det nye miljøet («målplattformen»), erfaringen til utviklerne med hvilke programmeringsspråk-konstruksjoner og tredjeparts API-kall som sannsynligvis ikke er portable, og mengden innsats investert av de opprinnelige utviklerne med å bare benytte portable konstruksjoner.

Portering i spill

Portering er også begrepet som brukes når et videospill laget for å kjøre under én plattform, om det er en personlig datamaskin eller spillkonsoll, blir konverter for å kjøre på forskjellige plattformer. Tidligere videospill-porteringer ble ofte «uekte porteringer», men heller omarbeidede versjoner av spillene. Flere og flere videospill blir nå utviklet ved å bruke programvare som kan gi ut kode for PC-er så vel som en eller flere konsoller.
Linux Game Publishing er en ledende porteringsbedrift involvert i å portere spill til operativsystemet GNU/Linux.
Boligbytte

Boligbytte er et feriefenomen som startet i Belgia i 1953. Ideen er at familier bytter sin bolig med hverandre i ferien slik at ferien blir rimeligere og mer personlig for begge parter. Dette startet som en utveksling av ferie mellom lærere i Belgia, siden har det blitt en vanlig ferieform i hele verden.
Boligbytte er særlig utbredt i den industrialiserte verden, Europa, Nord-Amerika, Australia og en del andre land.
Filmen The Holiday fra 2006 inneholdt sentrale rollefigurer som benyttet ferieformen.
Håvard Holmefjord Lorentzen

Meritter

Lorentzen tok sin første pallplass i verdenscupen 28. januar 2017 da han ble nummer 3 på 1 000 meter i Berlin.
Han tok sitt første individuelle gull i Vinter-OL i Pyeongchang 19. februar 2018, og tangerte sin egen norgesrekord med 34,41 på 500 meter, tiden var også ny olympisk rekord på distansen. Lorentzen fulgte opp med OL-sølv på 1 000 meter den 23. februar 2018 bare 4 hundredeler bak nederlandske Kjeld Nuis.
Oscarstatuetten ble tildelt Lorentzen etter at han gikk til topps på 500 meter i vinter-OL 2018 med ett hundredel-sekunds forsprang til vertslandets (Sør-Korea) løper Cha Min-kyu, når Oscarkomiteens vurdering etter 2017/18-sesongen var klar i slutten av mai 2018. Han tok med det Norges første olympiske medalje på distansen på 50 år, og den første norske gullmedaljen på 70 år.
Han vant Aftenpostens Gullmedalje 2018 - en av norsk idretts største utmerkelser.
Baseball under Sentralamerikanske og karibiske leker 1966

Baseball under Sentralamerikanske og karibiske leker 1966. Baseball var en av flere sporter i de tiende sentralamerikanske og karibiske leker som ble arrangert i San Juan på Puerto Rico i perioden 11. til 25. juli 1966. Det var tiende gangen som baseball var med i de sentralamerikanske og karibiske leker. Det var kun en turnering for menn.
Knockmealdown

Knockmealdown er navnet på et fjell og en fjellkjede sør på øya Irland. Fjellkjeden strekker seg fra grevskapet Waterford og vestover inn i grevskapet Tipperary i Irland. Fjellet Knockmealdown er det høyeste i fjellkjeden med samme navn. Det er 794 meter over havet, og toppen ligger øst i Waterford.
Liwan

Liwan (kinesisk: 荔湾; pinyin: Lìwān) er et distrikt i den sørkinesiske metropolen Guangzhou. Den omfatter det gamle Guangzhou, noe gatebildet fremdeles (2008) bæres sterkt preg av. Her er Shamianøya med mange minner fra fremmedmaktenes nærvær i byen, de gamle Xiguan-husene og en rekke gamle markeder og innkjøpsområder.

Kulturminner

Forfedretempelet til familien Chen (陈家祠堂, Chen jia citang) og Kantons gamle tollhus (粤海关旧址, Yuehaiguan jiuzhi) står på Folkerepublikken Kinas liste over kulturminner.
Give Myself a Party

«Give Myself a Party» er en amerikansk sang, skrevet av Don Gibson.
Innspillingen til Gibson ble utgitt på singlen RCA Victor 47-7330 i 1958. Produsent var Chet Atkins. B-siden var «Look Who's Blue».

Svensk versjon

Gösta Rybrant har skrevet en svensk tekst. Den svenske tittelen er «Minnenas fest».

Listeplasseringer

Versjonen til Gibson lå som # 5 på Billboards countryliste og som # 46 på Billboard Hot 100-listen.
Fronsbygdin

Fronsbygdin er tittelen på en årbok utgitt av Fron historielag. Boken har kommet ut siden 2003, det året historielaget feiret 75-årsjubileet sitt. Årboken utgjør en viktig lokalhistorisk kilde for kommunene Sør-Fron og Nord-Fron i Gudbrandsdalen. Tittelen Fronsbygdin er lånt frå Ivar Kleivens bygdebok om Fron fra 1930.

Fronsbygdin 2017

Den 2. november 2017 ble årboken for 2017 lansert på Sygard Grytting.